Resolució 59/2017, de 22 de febrer
Còpia dels contractes de treball de quatre persones treballadores de l'empresa municipal Reus Esport i Lleure SA.
Per aplicació supletòria de l'LTAIPBG, els electes locals poden accedir, si ho volen, a la garantia d'aquesta Comissió en reclamació del seu dret d'accés a informació del consistori del què en són membres; en aquest cas, la GAIP aplicarà, de conformitat amb la disposició addicional primera, apartat segon de l'LTAIPBG, el dret material derivat de la legislació de règim local (art. 164 TRLMRLC), i només supletòriament, especialment si és més favorable, l'LTAIPBG.
L'accés a la informació relacionada amb el personal de l'Administració local o del seu sector públic per part d'un electe d'aquella mateixa corporació està justificat per a l'exercici de les seves funcions de fiscalització i control de les actuacions de la corporació, sobretot si tenim en compte que la persona regidora reclamant és membre del Consell d'Administració d'aquesta empresa.
Les al·legacions fetes per les persones afectades no afloren cap circumstància personal que mereixi una ponderació especial en el cas.
S'estima l'accés a la còpia dels contractes sol·licitats, prèvia anonimització de les dades especialment protegides protegides i de les dades personals que no siguin adequades o rellevants per a la finalitat de l'accés, com ara les dades identificatives redundants o excessives (DNI, signatura, número d'afiliació a la seguretat social) o de contacte (adreça, telèfon, mail).
Número d'expedient de la reclamació: 409/2016.
Aquesta Reclamació ha estat presentada per un electe local en representació d'un grup municipal amb representació a l'Ajuntament de Reus, i fa referència a informació d'una empresa pública d'aquell mateix consistori i, per tant, constitueix una manifestació de l'exercici del dret de les persones electes locals a accedir a la informació de la seva respectiva corporació.
Aquesta circumstància s'assenyala per l'Ajuntament en l'informe (antecedent 5) per concloure que la competència d'aquesta Comissió "no abasta estrictament aquestes peticions presentades pel Grup Municipal de Ciutadans".
Ni en aquesta llei catalana, ni en la Llei 7/1985, de 2 d'abril, reguladora de les Bases de Règim Local (LBRL), no s'estableix cap règim especial de garantia a l'accés a la informació ni cap instància de revisió específica on reclamar-lo; si que ho fa, en canvi, l'LTAIPBG en els seus articles 39 a 43, preveient una via especial i específica de garantia de l'accés a la informació davant d'aquesta Comissió, fàcilment accessible, gratuïta i ràpida, que es pot resoldre amb procediment de mediació entre les parts, si ho acorden, per a obtenir una tutela efectiva del dret d'accés.
D'acord amb això, la GAIP considera admissible aquesta reclamació presentada pel grup municipal Ciutadans, per bé que hi aplicarà, de conformitat amb la disposició addicional primera, apartat segon de l'LTAIPBG, el dret material derivat de la legislació de règim local (art. 164 TRLMRLC), i només supletòriament, especialment si és més favorable, l'LTAIPBG.
La reclamació reuneix els requisits formals establerts per l'LTAIPBG i pels Manuals aprovats per la GAIP i per tant, és admissible a tràmit.
La persona reclamant, en nom i representació d'un grup municipal, reclama accedir a la còpia del contracte de treball de quatre persones d'una empresa pública municipal.
No hi ha dubte que l'accés a la informació relacionada amb el personal de l'Administració local o del seu sector públic per part d'un electe d'aquella mateixa corporació està justificat per a l'exercici de les seves funcions de fiscalització i control de les actuacions de la corporació, sobretot si tenim en compte que la persona regidora reclamant és membre del Consell d'Administració d'aquesta empresa.
Tanmateix, cal tenir en compte que l'accés a un contracte laboral és una mesura molt invasiva de l'esfera personal i, per tant, altament lesiva en termes de protecció de les dades personals, ja que en un contacte laboral hi consten moltes dades personals que resulten irrellevants o innecessàries als efectes de la finalitat de l'accés abans esmentada, i fins i tot hi poden constar dades especialment protegides per l'LOPD que hauran de quedar excloses de l'accés.
L'APDCAT, en el seu informe relatiu al cas, recorda que "el principi de qualitat (art. 4 LOPD), a més d'exigir que l'accés es produeixi en el marc d'una finalitat legítima, determinada i explícita (en aquest cas, del desenvolupament de la funció que la llei reconeix als regidors), també disposa que les dades de caràcter personal només es poden recollir per ser tractades, així com sotmetre-les a aquest tractament, quan siguin adequades, pertinents i no excessives en relació amb la finalitat en qüestió.
Per tant, l'accés a informació dels quatre contractes sol·licitats s'haurà de referir, en el cas que ens ocupa, a les dades personals que siguin necessàries per a donar resposta satisfactòria al dret legítim exercit pel responsable de l'oposició.
Això, sens perjudici que caldria ometre amb caràcter previ a l'accés les dades sobre els treballadors/res que per la seva naturalesa requereixin una especial protecció, l'accés a les quals ha d'esser limitat, així com les dades identificatives (número de DNI, número d'afiliació a la Seguretat Social, signatura, telèfon, adreça o d'altres) que no serien necessàries per assolir la funció de control del regidor."
D'acord amb això, i un cop establert que cal ometre qualsevol dada especialment protegida que hi aparegui (condicions especials de prestació de treball associades a un determinat estat de salut, per exemple) així com dades identificatives (DNI, signatura, número d'afiliació a la seguretat social) o de contacte (domicili, telèfon) que resulten innecessàries, cal ara ponderar si la resta de dades que consten al contracte són adequades, pertinents i no excessives per a la funció de control del regidor, i si el seu accés ha de resultar restringit per algun límit aplicable al cas.
El primer element a considerar és el fet que la persona reclamant té la condició d'electe local i que, per tant, resulta d'aplicació el règim material d'accés que estableix el TRLMRLC (FJ 2).
D'acord amb això, tenint en compte que la informació objecte de reclamació és relativa a una empresa adscrita al mateix Ajuntament de pertinença del reclamant, els eventuals límits a l'accés a aplicar són els establerts a l'article 164.3 TRLMRLC, que fan referència al dret constitucional a l'honor, la intimitat personal o familiar o a la pròpia imatge, la legislació general sobre secrets oficials o secret sumarial.
En aquest sentit, cal destacar que ni l'Ajuntament de Reus, ni l'empresa RELLSA, ni cap de les persones afectades no han al·legat que sigui aplicable al cas cap dels límits legals esmentats,
Resulta rellevant considerar, en segon lloc, que tot i que l'empresa acredita que ja hauria proporcionat al grup municipal reclamant abasta informació relacionada amb cadascuna de les vint-i una persones treballadores de RELLSA, entre les quals, les quatre de les que ara es demana còpia dels contractes, en resposta a altres peticions d'informació( antiguitat, categoria professional, funció, lloc físic de treball, relacions jeràrquiques i retribucions brutes anuals dels llocs de treball que ocupen cadascuna d'aquestes persones), almenys en un dels casos, per ser personal directiu és plausible que el contracte incorpori clàusules específiques no recollides en la informació facilitada anteriorment, com ara indemnitzacions per rescissió de contracte, o contraprestacions en espècie amb valor econòmic no incloses en la retribució bruta anual que ja s'ha informat, i aquesta informació o d'altra de similar resultaria pertinent per a la finalitat de l'accés.
En tercer lloc, cal fer esment que, tal i com afirma i justifica l'empresa RELLSA, només una de les quatre persones, la de categoria oficial tècnica, té el contracte subscrit amb RELLSA, mentre que les altres han contractat amb algun altre organisme municipal que hauria subrogat la relació contractual a RELLSA o hauria cedit el personal.
A falta de justificació de l'interès en la informació del grup municipal reclamant, cal considerar que aquesta informació (escatir si la relació laboral de les persones treballadores de RELLSA per les quals s'interessa la tenen per vincle contractual directe i inicial amb l'empresa, o amb algun altre organisme depenent de l'Ajuntament de Reus) podria ser la que el grup municipal pretengués amb la petició i, per tant, l'accés al contracte resulti necessari i pertinent per accedir-hi.
Finalment, la GAIP té en compte i en consideració les al·legacions fetes per les persones afectades, que no afloren cap circumstància personal que mereixi una ponderació especial en el cas.
En aquest sentit, és remarcable que, tot i manifestar un ànim disconforme amb l'accés, fan constar que no s'hi oposen en la mesura en què la normativa de protecció de dades no n'impediria l'accés, a la vista de l'informe emès per l'APDCAT.
Tenint tot això en compte la GAIP resol que cal estimar l'accés del grup municipal reclamant a la còpia dels contractes sol·licitats, prèvia anonimització de les dades especialment protegides i de les dades personals que no siguin adequades o rellevants per a la finalitat de l'accés, com ara les dades identificatives redundants o excessives (DNI, signatura, número d'afiliació a la seguretat social) o de contacte (adreça, telèfon, mail).
Sobre la base dels antecedents i fonaments jurídics exposats, el Ple de la GAIP, en la sessió de 22 de febrer de 2017, resol per unanimitat:
Barcelona, 22 de febrer de 2017